የሚኒስትሮች ምክር ቤት ያለፉትን ሦስት ዓመታት አፈጻጸም በመገምገም የተለያዩ ውሳኔዎችን አሳለፈ
አዲስ አበባ፤ የካቲት 15/2006 (ዋኢማ) –  የኢትዮጵያ ፌዴራላዊ ዴሞክራሲያዊ ሪፐብሊክ የሚኒስትሮች ምክር ቤት ዛሬ ባካሄደው 63ኛ መደበኛ ስብሰባው የዕድገትና ትራንስፎርሜሽን ዕቅድ ያለፉትን ሦስት ዓመታት አፈጻጸም በመገምገም የተለያዩ ውሳኔዎችን አሳለፈ፡፡ምክር ቤቱ በዛሬ ስብሰባው ያለፉትን ሦስት ዓመታት የዕድገትና ትራንስፎርሜሽን ዕቅድ አፈጻጸም ሪፖርትና የፖሊሲ ጥናትና ምርምር ማዕከል ለማቋቋም የቀረበውን ደንብ መርምሮ አሳልፏል፡፡ ምክር ቤቱ የዕድገትና ትራንስፎርሜሽን ዕቅድ ሪፖርት በማክሮ ኢኮኖሚ፣ በኢኮኖሚ ልማት፣ በመሠረተ ልማት፣ በማህበራዊ ልማት እንዲሁም በዴሞክራሲያዊና መልካም አስተዳደር ግንባታ ላይ በማተኮር ገምግሟል፡፡በ2005 በጀት ዓመት ጠቅላላ የአገር ውስጥ ምርት ዕድገት 9 ነጥብ 7 በመቶ ዕድገት የተመዘገበ ሲሆን ከዚህ ውስጥ ግብርና የ7 ነጥብ 1 በመቶ፣ ኢንዱስትሪ 18 ነጥብ 5 በመቶ እና የአገልግሎት ዘርፍ የ9 ነጥብ 9 በመቶ ድርሻ እንደነበራቸው አረጋግጧል፡፡የተገኘው ዕድገትም ከተቀመጠው ግብ አንጻር ዝቅ ያለ ቢሆንም ፈጣን፣ መሰረተ ሰፊና ከሰሃራ በታች ያሉ አገራት ካስመዘገቡት የ5 በመቶ አማካኝ ዕድገት ጋር ሲነጻጸር የላቀ እንደነበርና በአገር ውስጥና በዓለም ዓቀፍ ገበያ ፈታኝ ሁኔታዎች ተከስተው በነሩበት ወቅት የተገኘ ዕድገት በመሆኑ መልካም የሚባል እንደሆነ አይቷል፡፡በአገሪቱ ኢኮኖሚ ውስጥ መዋቅራዊ ለውጥ ለማምጣት በተደረገው ጥረትም የግብርና ዘርፍ በ2002 ከአገር ውስጥ ጠቅላላ ምርት ከነበረበት የ46 ነጥብ 5 በመቶ ድርሻ በ2005 ወደ 42 ነጥብ 9 በመቶ ዝቅ ያለ ሲሆን ኢንዱስትሪ ከ10 ነጥብ 3 በመቶ ወደ 12 ነጥብ 4 በመቶ፣ የአገልግሎት ዘርፍ ከ44 ነጥብ 1 በመቶ ወደ 45 ነጥብ 2 በመቶ ከፍ ማለቱን አረጋግጧል፡፡የኢንዱስትሪው ዘርፍ በ2005 መድረስ ከነበረበት የ15 ነጥብ 3 በመቶ ግብ አንጻር ዝቅ ያለ በመሆኑ በቀሪ የዕድገትና ትራንስፎርሜሽን ዕቅድ ዓመታት አጠናክሮ መቀጠል እንደሚገባ አመልክቷል፡፡ድህነትን ከመቀነስ አኳያ በ2003 ከድህነት ወለል በታች የሚኖሩ የኅብረተሰብ ክፍሎችን 29 ነጥብ 6 በመቶ ከነበረበት በ2005 ወደ 26 በመቶ ዝቅ ማድረግ የተቻለ በመሆኑ በ2007 ይደረስበታል ተብሎ የታቀደውን 22 ነጥብ 2 በመቶ ማሳካት እንደሚቻል ያረጋገጠ መሆኑን ገምግሟል፡፡ምክር ቤቱ የመንግሥት ገቢ የመሰብሰብ አቅም ከጊዜ ወደ ጊዜ እየጨመረ መምጣቱን የተመለከተ ሲሆን የተመዘገበው የታክስ ገቢ ድርሻ ከጠቅላላ የአገር ውስጥ ምርት ድርሻ 12 ነጥብ 5 በመቶ ብቻ በመሆኑ አሁንም ከብዙ የአፍሪካ አገራት ልንደርስበት ከሚገባን ግብ አንጻር ተጨማሪ ጥረት መደረግ እንዳለበት አስገንዝቧል፡፡በወጪ ረገድም በ2005 በጀት ዓመት ከጠቅላላ የመንግሥት ወጪ ውስጥ 70 በመቶ ያህሉ ድህነትን በመቀነስ ረገድ ዓይነተኛ ሚና ላላቸው አምስት ዘርፎች ለትምህርት፣ ጤና፣ ግብርና፣ ውሃና ሳኒቴሽንና ለገጠር መንገድ እንዲውል በመደረጉ የዜጎች ፍትሃዊ ተጠቃሚነት ከማሳደግ አንጻር ከፍተኛ ፋይዳ እንደነበረው አረጋግጧል፡፡ጠቅላላ የአገር ውስጥ ቁጠባ ምጣኔ በ2002 ከነበረበት 5 ነጥብ 2 በመቶ በ2005 ወደ 17 ነጥብ 7 በመቶ ማደጉን የተመለከተው ምክር ቤቱ በዕድገትና ትራንስፎርሜሽን ዕቅድ ዘመን መጨረሻ ሊደረስበት ከተያዘው የ15 በመቶ ግብ በላይ የተመዘገበ  አፈፃፀም መሆኑን በማረጋገጥ በ2007 ወደ 20 በመቶ ከፍ ለማድረግ ጥረት መደረግ እንዳለበት ወስኗል፡፡የኢንቨስትመንት ወጪ ከጠቅላላው የአገር ውስጥ ምርት ድርሻ በ2002 ከነበረበት 24 ነጥብ 7 በመቶ በ2003 ወደ 33 በመቶ ከፍ ማለቱንና የወጪ ንግድ አፈፃፀም በ2005 የ3 ነጥብ 1 ቢሊዮን የአሜሪካ ዶላር ገቢ አፈፃፀም መመዝገቡንና ያለፉት ሶስት ዓመታት አማካኝ ዕድገቱ 16 ነጥብ 5 በመቶ እንደሆነ በመገምገም በእድገትና ትራንስፎርሜሽን ዕቅድ ከታየዘው ግብ ሲነፃፀር ወደ ኋላ የቀረ በመሆኑ በቀሪው ጊዜ አካክሶ መሄድ እንደሚገባ አስምሮበታል፡፡የሚኒስትሮች ምክር ቤት በዚሁ ስብሰባው ዋነኛ የዕድገት ምንጭ የሆነው ግብርና በ2002 ዓ.ም. 202 ነጥብ 4  ሚሊዮን ኩንታል ከነበረበት በ2005 ዓ.ም. 251 ነጥብ 5 ሚሊዮን ኩንታል መድረሱንና ምርታማነቱም በአማካኝ በ2002 ከነበረበት 15 ነጥብ 4 ኩንታል በሄክታር ወደ 17 ነጥብ 82 ኩንታል ማደጉን አረጋግጧል፡፡የኢንዱስትሪው ዘርፍ በተሰጠው ትኩረት አዳዲስ የጥቃቅንና አነስተኛ ኢንተርፕራይዞች እንዲደራጁ የመደገፍና ነባሮቹም እንዲጠናከሩና ወደ መካከለኛ ኢንዱስትሪዎች እንዲሸገጋሩ የማድረግ ሥራዎች በስፋት መሰራታቸውን የገመገመው ምክር ቤቱ በ2005 ለ2 ሚሊዮን 21 ሺህ 670 ዜጎች ጊዜያዊና ቋሚ የሥራ እድል ለመፍጠር መቻሉን አመልክቷል፡፡የመካከለኛና ከፍተኛ ኢንዱስትሪ ዋነኛ አንቀሳቀሳቃሽ የሆኑ ባለሃብቶችን የመደገፍ ሥራ ተጠናክሮ መቀጠሉንና የኢንዱስትሪ መንደር ግንባታዎችም በተያዘላቸው እቅድ መሠረት እየተሰሩ በመሆኑ ወደ ገበያው የገቡ በተለይም ምርቶቻቸውን ወደ ውጪ መላክ የጀመሩ ኢንዱስትሪዎች ለአገሪቱ የውጭ ምንዛሪ ግኝት የበኩላቸውን ሚና እየተጫወቱ መሆኑንና ይህም ሥራ በየጊዜው ከባለሀብቱ ጋር በሚደረግ ምክክር ተጠናክሮ መቀጠል እንዳለበት ወስኗል፡፡የመሠረተ ልማት ዝርጋትን በተመለከተ በ2002 አጠቃላይ በአገሪቱ የነበረው 48 ሺህ 800 ኪሎ ሜትር መንገድ በ2005 ወደ 58 ሺህ 338 ኪሎ ሜትር ማድረስ እንደታቸለ ገልጿል፡፡ሁሉን አቀፍ የገጠር መንገድ ተደራሽ ፕሮግራም እስከ 2005 መጨረሻ 27 ሺህ 628 ኪሎ ሜትር መገንባቱን እንዲሁም የገጠርና የከተማ የመጠጥ ውሃ፣ የቴሌኮም ማስፋፊያዎች፣ የባቡር መስመር ዝርጋታ እና የኃይል ማመንጫ የታላቁ ህዳሴ ግድብን ጨምሮ የተጀመሩ ፕሮጀክቶች በተያዘላቸው ዕቅድ መሠረት እየተሰሩ መሆናቸውን አጋግጧል፡፡ምክር ቤቱ በማህበራዊ ልማት መስክ የተደረገውን እንቅስቃሴ የተመለከተ ሲሆን በ2002 በአገሪቱ 26 ሺህ 951 1ኛ ደረጃ ወይም ከአንድ እስከ ስምንት ትምህርት ቤቶች በ2005 ወደ 34 ሺህ 495 ከፍ ማድረግ የተቻለ መሆኑን ገምግሟል፡፡፡የተማሪዎች ቁጥርም በ2002 ከነበረት 15 ነጥብ 8  ሚሊዮን በ2005 17 ነጥብ 4 ሚሊዮን ማደጉን አረጋግጧል፡፡የ1ኛ ደረጃ ጥቅል ተሳትፎ ምጣኔ 95 ነጥብ 1 በመቶ አፈጻጸም የተመዘገበ ሲሆን ንጥር ተሳትፎ 85 ነጥብ 9 በመቶ መድረሱም አበረታች መሆኑን ገምግሟል፡፡የ2ኛ ደረጃ ትምህርትን በተመለከተም በ2002 ዓ.ም. 1 ሺህ 335 የነበሩ ትምህርት ቤቶች በ2005 ወደ 1 ሺህ 912 እንዲሁም የተማሪዎች ብዛት በ2005 ዓ.ም. 1 ነጥብ 5 ሚሊዮን መድረሱን አመልክቷል፡፡የቴክኒክና ሙያ ስልጠና ተቋማት የቅበላ መጠን እየጨመረ የመጣ ባይሆንም ከኢንዱስትሪው ጋር በመተሳሰር ለወጣቶች የተግባር ትምህርት  ከመስጠት አኳያ የሚሰራ ስራ እየተሻሻለ መምጣቱን አረጋግጧል።የከፍተኛ ትምህርት ለሁሉም የቅድመ ምረቃ ትምህርት ፕሮግራም ተሳትፎ በግልና በመንግስት 553 ሺህ 848 የደረሰ ሲሆን በአጠቃላይ በከፍተኛ የትምህርት ፕሮግራም በዕድገትና ትራንስፎርሜሽን ዕቅድ ለመድረስ የተያዘውን ግብ አስቀድሞ ለመድረስ የተቻለበት አፈጻጸም እንደሆነ አመልክቷል።በጤናው ረገድ የተያዘው የምዕት ዓመቱ ግቦች ለማሳካት በተለይም የህጻናትንና የእናቶችን ሞት ለመቀነስ የቅድመና ድህረ ወሊድ አገልግሎት፣ የህጻናት ክትባት፣ የወባና የሌሎችም ተላላፊ በሽታዎች ቁጥጥር በከፍተኛ ደረጃ ትኩረት ተሰጥቷቸው እየተሰሩ መሆናቸው ገምግሟል።በዚህም ስራ ውስጥ የህብረተሰቡ ተሳትፎ በተለይም የሴቶች አደረጃጀት ከፍተኛ ሚና በመጫወት ላይ እንደሚገኝ ያረጋገጠው ምክር ቤቱ የጤና ተቋማት ግንባታ በተመለከተ በ2002 ዓ.ም. 14 ሺህ 192 የነበረው የጤና ኬላ ብዛት በ2005 ዓ.ም. 14 ሺህ 48 መድረሱን አመልክቷል፡፡የጤና ጣቢያ በ2002 በጀት ዓመት 2 ሺህ 142 የነበረውን በ2005 ዓ.ም. ወደ 3 ሺህ 100 ያደገ በመሆኑ በዘርፉ የተቀመጠውን ስታንዳርድ በአጭር ጊዜ ማሳካት እንደሚቻል አረጋግጧል።የአቅም ግንባታና የመልካም አስተዳደር ስትራቴጂ በመተግበር ረገድም የተጀመሩ ጅምሮች አበረታች በመሆናቸው የተጀመረው የዲሞክራሲ ስርዓት ግንባታ ይበልጥ በሚጠናከርበት መልኩ መቀጠል እንዳለበት ምክር ቤቱ አስምሮበታል።በሲቪል ሰርቪስ፣ በፍትህ አካላትና በሌሎችም የተጀመሩ የሪፎርም ስራዎች ተጠናክረው የቀጠሉ ሲሆን የኪራይ ሰብሳቢነት ፓለቲካን በማስወገድ ለልማት ፓለቲካዊ ኢኮኖሚ የበላይነት መረጋገጥ ያላሰለሰ ጥረት መደረጉን የሴቶችና ወጣቶች ተጠቃሚነት ከማረጋገጥ አኳያ በ2005 የተጀመረውን የሴቶች  የውሳኔ ሰጪነት ተሳትፎ በተለያየ ደረጃና ዘርፎች የማሳደግ ስራ ተጠናክሮ መቀጠሉን በማረጋገጥ ሪፖርቱን አጽድቋል።በመጨረሻም የሚኒስትሮች ምክር ቤት በ63ኛው መደበኛ ስብሰባው የፖሊሲ ጥናትና ምርምር ማዕከል ማቋቋሚያ ደንብ መርምሮ በማጽደቅ መደበኛ ስብሰባውን አጠናቋል።